Dobrá kniha

Dobrá kniha alebo Vydavateľstvo Dobrá kniha je slovenské vydavateľstvo zamerané na vydávanie publikácií s kresťanskou (a osobitne s katolíckou) tematikou. Vydavateľstvo je súčasťou Spoločnosti Ježišovej na Slovensku. 

Do konca roka 2023 vydalo viac ako 1390 knižných titulov. Ročne vydáva v priemere štyridsať nových kníh, pričom počet výtlačkov dosahuje ročne číslo 90 000 až 100 000. Podľa odhadov vydáva Dobrá kniha asi 20 percent pôvodnej slovenskej duchovnej tvorby. Okrem kníh vydáva najstarší slovenský katolícky mesačník Posol. 

Súčasným riaditeľom vydavateľstva (2023) je Róbert Mésároš. Vydavateľstvo sídli v Trnave na ul. Štefánikovej 44. Vydavateľstvo úzko spolupracuje s Teologickou fakultou Trnavskej univerzity.

 História 
História vydavateľstva Dobrá kniha je spojená so Spoločnosťou Ježišovou. Slovenskí jezuiti študujúci v zahraničí sa po komunistickom februárovom prevrate v ČSR (1948) nemohli slobodne vrátiť na Slovensko a mnohí sa preto rozhodli zostať a pôsobiť v exile. V Kanade vznikla už v 50. rokoch 20. storočia misijná stanica v Galte, v kanadskej provincii Ontário. Od roku 1960 budovali kanadskí slovenskí jezuiti vlastnú tlačiareň ako nástroj šírenia náboženskej literatúry. Popri vydávaní čisto náboženskej literatúry sa však chceli venovať aj národnej práci. Za svoj cieľ si preto vytýčili „tlačový apoštolát pre Slovákov po celom svete.“ 

Podnet na vznik vydavateľstva v Galte-Cambridgei dal jezuita Félix Litva, ktorý napísal v roku 1970 v Ročenke slovenských jezuitov: „Chceme sa vzdelávať v náboženskom živote hlbšie, aby prorocký duch v našich radoch nevyhasol, túžime po tom, aby sa medzi nami šírila dobrota. Jedným z viacerých prostriedkov pri spĺňaní týchto cieľov je dobrá kniha. Ňou sa dostáva kresťan bližšie k Pánu Bohu, lebo sa ňou môže vzdelávať vo viere.“ Litva, ktorý do Kanady prišiel z Talianska, už mal skúsenosti s riadením tlačiarne Pápežskej Gregorovej univerzite. Na vzniku a rozvoji vydavateľstva sa tiež podieľali Ján Moravský, Štefan Senčík, Vincent Dančo, Rajmund Ondruš, Ján Lukáč a Andrej Škorňa. Vydavateľskú činnosť pomáhalo po ekonomickej stránke rozvinúť združenie „Priatelia Dobrej knihy“, ktorí od vydavateľstva hromadne odoberali tlačené publikácie. Náboženskú literatúru jezuiti následne šírili nielen v Severnej Amerike, ale aj v tom čase komunistickom Československu. Od roku 1972 vydávalo vydavateľstvo svoj prvý časopis, revue Echo duchovného prúdenia. Časopis vychádzal do roku 1990, keď ho nahradila revue Viera a život. Vďaka novým tlačiarenským strojom mohli od roku 1974 jezuiti začať znovu vydávať mesačník slovenských katolíkov Posol Božského Srdca Ježišovho. Na Slovensku vychádzal Posol od roku 1897 až do násilného zrušenia komunistami v roku 1949. Okrem čisto náboženských diel vydávalo vydavateľstvo aj diela exilových slovenských vydavateľov a po anglicky písané knihy o slovenskej kultúre.

Po Nežnej revolúcii sa vytvorili vhodné podmienky na presun vydavateľstva na Slovensko. Od roku 1989 preto sídli na Slovensku, v Trnave. Trnava ako jeho sídlo bola zvolená so zreteľom na niekdajšiu činnosť tamojšej jezuitskej univerzitnej tlačiarne a pre dlhodobú tradíciu jezuitskej činnosti v meste. Postupne sa vo vedení vydavateľstva na Slovensku vystriedali Félix J. Litva, Karol Ďurček, Peter Zahoránsky, František Sočufka a Róbert Mésároš.

 Významné publikácie 
Okrem najstaršieho slovenského katolíckeho časopisu Posol Božského Srdca Ježišovho vydáva Dobrá kniha ročne v priemere štyridsať nových kníh. Počet výtlačkov dosahuje každoročne číslo 90 000 až 100 000. Medzi významné publikácie patria napríklad ilustrované vydanie životopisov svätých Blízki Bohu a ľuďom od Rajmunda Ondruša, trilógia Ježiš Nazaretský od pápeža Benedikta XVI. či edícia Svedkovia viery, v ktorej vychádzajú literárne diela trpiteľov za vieru. Veľký úspech dosiahli najmä publikácie o živote svätého Pia z Pietrelciny, Umučenie Pána Ježiša a Život Panny Márie od Anny K. Emmerichovej.

V preklade Antona Boteka vyšlo vo vydavateľstve vydanie Jeruzalemskej Biblie. Celé Sväté písmo z pôvodných jazykov preložil vo vydavateľstve jezuita Ján Ďurica. Vydavateľstvo vydalo množstvo literatúry k významných osobnostiam kresťanského sveta, k cirkevným i svetským dejinám, jezuitskej spiritualite ako aj viaceré teologické diela, napríklad z pera Josepha Ratzingera, Hansa Ursa von Balthasara, Emila Krapku či Jeana Galota. Viacero publikácií vydalo vydavateľstvo v spolupráci s Trnavskou univerzitou. Ide osobitne o knihy zo sérií Starokresťanská knižnica, Svedectvo viery, Komentáre k Starému zákonu, Komentáre k Novému zákonu, ale aj knihy s jezuitskou tematikou či Stručný katolícky teologický slovník.Pozri Publikácie Teologickej fakulty Trnavskej univerzity na webe vydavateľstva. Dostupné online [2025-05-06]

 Referencie 

Kategória:Spoločnosť Ježišova
Kategória:Vydavateľstvá na Slovensku
Kategória:Organizácie založené v 1970
Kategória:Kultúra v Trnave
Kategória:Organizácie v Trnave